[Video] Liedjie vir Joost raak talle harteFoto: ‘n Skermskoot uit die video. ŉ Hartroerende liedjie getiteld “Mr. No 9” wat aan Joost van der Westhuizen opgedra is, raak talle harte en word wyd versprei op sosiale media. Dié liedjie is deur Sumari Botha (19), dogter van Joost van der Westhuizen se niggie, geskryf en is reeds 56 300 keer op YouTube gekyk. Sumari, ook bekend as Sumi, het die liedjie al in 2012 vir Joost geskryf, maar het eers in 2014 die geleentheid gekry om dit vir Joost te sing toe hy vir Sumi en haar ouers uit Australië laat kom het om die musiekvideo te laat opneem. Die video wys hoe Joost saam met sy kinders in ŉ swembad speel en ook foto’s van ŉ jonger en gesonder Joost. Sumi sal haar liedjie tydens Joost se gedenkdiens Vrydag uitvoer. “Vir die wêreld was jy ŉ rugbylegende. Vir my was jy die man wat my leer krieket speel het, vir my, my eerste vloekwoorde geleer het en die enigste een wat op al die waterglybane in Sun City saam met my gery het. Jy was altyd die sonskyn in ons familie. Jy het altyd geglimlag toe ons nie meer kon nie. Jy het jou Spel van Glorie tot die einde gespeel. RIP Oom Joost,” só skryf Sumi op haar Facebook-blad. Kyk na die video hier onder: